Die perfekte onderlaag is sekerlik een van die belangrikste grimeerkeuses wat jy kan maak. Vir ’n foutlose en natuurlike voorkoms is dit veral belangrik om die korrekte skakering te kies. As jy ’n kleurverskil tussen jou gesig en jou nek sien, moet jy jou kleurkeuse heroorweeg. Die verkeerde onderlaag skakering kan jou vel vaal, leweloos of selfs “swaar” laat lyk.
Gelukkig is daar al meer ’n wye verskeidenheid van onderlaag-skakerings, wat alle velkleure in ag neem, om van te kies. Skoonheidshuise se onderlaag-skakerings was voorheen baie beperk en het nie ’n perfekte skakering vir elke velkleur gehad nie. Die sanger Rihanna, wat die skoonheidshuis Fenty Beauty verlede jaar geloods het, het dié gaping geïdentifiseer en ’n reeks onderlae met soveel as 40 skakerings bekendgestel.